Diari Oficial de la Generalitat Valenciana


Sumari del DOGV 3674, del 26-01-2000 (2000/290)

RESOLUCIÓ de 13 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana i el Consell Superior d'Investigacions Científiques (CSIC), per a la realització d'un estudi d'investigació per part de l'Institut d'Agroquímica i Tecnologia d'Aliments.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3674

Data del DOGV
:   26-01-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/290


Data del document
:   13-01-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * investigació agronòmica
    * indústria agroalimentària

RESOLUCIÓ de 13 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana i el Consell Superior d'Investigacions Científiques (CSIC), per a la realització d'un estudi d'investigació per part de l'Institut d'Agroquímica i Tecnologia d'Aliments. [2000/M290]
  
Subscrit, després de la tramitació reglamentària, entre la Generalitat Valenciana i el Consell Superior d'Investigacions Científiques (CSIC), el 10 de novembre de 1999, un conveni per a la realització d'un estudi d'investigació per part de l'Institut d'Agroquímica i Tecnologia d'Aliments, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1428/1999, i que figura com a annex d'aquesta resolució.
  
València, 13 de gener de 2000.- La subsecretària del Secretariat del Govern i Relacions amb les Corts.
  
Conveni entre la Generalitat Valenciana i el Consell Superior d'Investigacions Científiques (CSIC), per a la realització d'un estudi d'Investigació per part de l'Institut d'Agroquímica i Tecnologia d'Aliments
  
València, 10 de novembre de 1999
  
Reunits
  
D'una part, el senyor Manuel Tarancón Fandos, conseller de Cultura, Educació i Ciència, facultat per a este acte en virtut de l'Acord del Govern Valencià, adoptat en la reunió de data 19 d'octubre de 1999.
  
I d'altra part, el senyor José Luís Navarro Fabra, director de l'Institut d'Agroquímica i Tecnologia d'Aliments, en nom i en representació del Consell Superior d'Investigacions Científiques (CSIC), segons delegació atorgada pel president de l'organisme per Resolució de 8 de maig de 1997 (BOE, de 29 de maig).
  
Exposen
  
La Generalitat Valenciana, per mitjà del programa d'investigació científica de la Conselleria de Cultura, Educació i Ciència, desenrotlla i manté un sistema d'ajudes a la investigació, dins del qual, i amb l'objectiu principal de promocionar la ciència bàsica i l'aplicació tècnica del coneixement científic, es troba actualment la possibilitat d'establir convenis específics de col·laboració amb universitats i entitats dedicades a la investigació sense ànim de lucre, per a la realització de projectes específics d'investigació que no podrien desenrotllar-los amb els seus recursos ordinaris i que tampoc reunixen les condicions adequades per a presentar-se a les convocatòries d'altres tipus d'ajudes.
  
Per la seua part, l'Institut d'Agroquímica i Tecnologia d'Aliments del Consell Superior d'Investigacions Científiques (CSIC) desenrotlla activitats d'investigació i desenrotllament científic i tecnològic en el camp dels aliments, i disposa d'informació científica publicada en la Revista de Agroquímica y Tecnología de alimentos, des del 1961 fins al 1992 i de la Revista Española de Ciencia y Tecnología de Alimentos, des de 1992 a 1995.
  
És per allò que, es reconeixen les dos parts la capacitat legal suficient per atorgar el present conveni, acorden subscriure'l segons les següents,
  
Clàusules
  
Primera. Objecte
  
L'objecte del present conveni és la realització, per part de l'Institut d'Agroquímica i Tecnologia d'Aliments del Consell Superior d'Investigacions Científiques (CSIC) del projecte d'investigació titulat: Recuperació i edició en suport electrònic de la informació publicada en la Revista de Agroquímica i Tecnología de Alimentos.
  
Segona. Finançament
  
Per dur a terme el que preveu el present conveni, la Generalitat Valenciana realitzarà una aportació d'1.500.000 pessetes (9.015,18 euros), a càrrec de la línia de subvenció 407/000/99, del programa 542.10, capítol 4, del Pressupost de la Generalitat Valenciana per a 1999 (aplicació 19.20.767.19.803.42).
  
Tercera. Aportació de la Generalitat Valenciana
  
L'aportació de la Generalitat Valenciana es lliurarà a favor del Consell Superior d'Investigacions Científiques (CSIC) de la manera següent:
  
Un 40% del total a la firma del conveni.
  
El 60% que falta una vegada s'acredite el compliment del que especifica este conveni i el cost efectiu de les activitats realitzades, este últim per mitjà de la presentació dels justificants de pagament corresponents. La documentació justificativa haurà de presentar-se abans del 30 de novembre de 1999. En cas contrari, no es podà efectuar el pagament de l'ajuda.
  
Quarta
  
La quantitat concedida té la consideració de màxima i, si és procedent, es reduirà proporcionalment en atenció al cost efectiu de les actuacions realitzades pel Consell Superior d'Investigacions Científiques (CSIC) en compliment del que preveu el present conveni, sense que necessite la modificació del conveni.
  
Cinquena
  
L'import de les subvencions regulades en el present conveni només pot ser de la quantitat expressada sempre que, aïlladament o en concurrència amb subvencions d'altres administracions públiques o d'altres ens públics o privats, no supere el cost de l'activitat que desenrotllarà el beneficiari. En cas contrari, esta quantitat es reduirà en la proporció que excedisca del cost de l'activitat.
  
Sisena. Obligacions del Consell Superior d'Investigacions Científiques (CSIC)
  
El Consell Superior d'Investigacions Científiques (CSIC) es compromet a realitzar l'estudi d'investigació que constituïx l'objecte del present conveni, dins del termini que s'hi establix, i també a aplicar els fons percebuts en el finançament de les despeses originades per esta realització.
  
Finalitzat l'estudi, el Consell Superior d'Investigacions Científiques (CSIC) en lliurarà una memòria, en què s'especificaran els resultats i informacions obtingudes, a la Conselleria de Cultura, Educació i Ciència, la qual podrà utilitzar-la per a la difusió o publicació i amb constància de l'autoria dels treballs i de les entitats col·laboradores. Igualment, en la difusió o publicació de l'estudi que, si és procedent, puguen promoure els autors o el Consell Superior d'Investigacions Científiques (CSIC), caldrà fer constar la col·laboració de la Generalitat Valenciana.
  
Setena. Titularitat dels drets
  
Els drets de copyright de l'edició electrònica en forma de CD-Rom de la Revista de Agroquímica y Tecnología de Alimentos pertanyen al Consell Superior d'Investigacions Científiques (CSIC).
  
Vuitena. Explotació dels resultats
  
De la producció total, es destinarà un 20% a la Direcció General d'Ensenyaments Universitaris i Investigació , per a la distribució.
  
Novena. Entrada en vigor i durada
  
El present conveni serà vigent des del dia de la firma fins al 31 de desembre de 1999.
  
Podrà ser prorrogat, per acord mutu, si el desenrotllament del projecte no aconseguira els resultats previstos en l'esmentat període.
  
Déu. Comissió de seguiment
  
Es crea una comissió, formada per dos representants de cada una de les entitats firmants, tindrà com a funcions conéixer el pla de treball per a la realització de l'estudi d'investigació, el seguiment del present conveni i la resolució dels dubtes que es plantegen durant l'execució.
  
En allò que no preveu el present conveni són d'aplicació les normes pressupostàries de la Generalitat Valenciana que regulen les transferències corrents i, si és procedent, les de caràcter estatal que regulen la mateixa matèria.
  
Onze. Rescissió
  
En compliment de l'article 7.3 del Decret 20/1993, de 8 de febrer, del Govern Valencià, la Generalitat podrà rescindir el conveni si no s'executa la prestació d'este.
  
Atès que s'han acomplit tots els tràmits previs i com a prova de conformitat, les part firmen el present conveni per cinc exemplars en el lloc i en la data indicats en l'encapçalament.
  
El conseller de Cultura, Educació i Ciència: Manuel Tarancón Fandos.
  
El director de l'Institut d'Agroquímica i Tecnologia d'Aliments (IATA): José Luis Navarro Fabra.